CELEX: 62020TN0643
Language: mt
Date: 2020-10-23 00:00:00
Title: Kawża T-643/20: Rikors ippreżentat fit-23 ta’ Ottubru 2020 – Ryanair vs Il-Kummissjoni

7.12.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 423/40
            
         
      Rikors ippreżentat fit-23 ta’ Ottubru 2020 – Ryanair vs Il-Kummissjoni
      (Kawża T-643/20)
      (2020/C 423/58)
      Lingwa tal-kawża: l-Ingliż
      
         Partijiet
      
      
         Rikorrenti: Ryanair DAC (Swords, l-Irlanda) (rappreżentanti: F. Laprévote, V. Blanc, E. Vahida, S. Rating u I. Metaxas-Maranghidis, avukati)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-Kummissjoni Ewropea (UE) tat-13 ta’ Lulju 2020 dwar l-għajnuna mil-Istat SA. 57116 – Il-Pajjiżi l-Baxxi – COVID-19: Garanzija ta’ self mill-Istat u self mill-Istat lil KLM; u
               
            
                  —
               
               
                  tordna lill-Kummissjoni Ewropea għall-ispejjeż.
               
            Ir-rikorrenti talbet ukoll li l-azzjoni tagħha tiġi ddeterminata taħt il-proċedura mħaffa skont l-Artikolu 23a tal-Istatut tal-Qorti tal-Ġustizzja.
      
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka ħames motivi.
      
                  1.
               
               
                  L-ewwel motiv ibbażat fuq esklużjoni żbaljata, min-naħa tal-Kummissjoni Ewropea, tal-għajnuna mogħtija lil Air France mill-portata tad-deċiżjoni.
               
            
                  2.
               
               
                  It-tieni motiv ibbażat fuq ksur min-naħa tal-Kummissjoni Ewropea ta’ dispożizzjonijiet speċifiċi tat-TFUE u tal-prinċipji ġenerali tad-dritt tal-Unjoni dwar il-projbizzjoni minn diskriminazzjoni, il-libertà li jiġu pprovduti servizzi u l-libertà ta’ stabbiliment li fuqhom hija bbażata l-liberalizzazzjoni tat-trasport bl-ajru fl-Unjoni sa minn tmiem is-snin 80. Il-liberalizzazzjoni tas-suq tat-trasport bl-ajru fl-Unjoni ppermettiet it-tkabbir ta’ linji tal-ajru low-cost li huma ġenwinament pan-Ewropej. Il-Kummissjoni Ewropea injorat il-ħsara kkawżata mill-kriżi tal-COVID-19 lil dawn il-linji tal-ajru pan-Ewropej u r-rwol tagħhom fil-konnettività bl-ajru tal-Pajjiżi l-Baxxi billi awtorizzat lill-Pajjiżi l-Baxxi tirriżerva għajnuna lil KLM. L-Artikolu 107(3)(b) TFUE jipprovdi eċċezzjoni għall-projbizzjoi ta’ għajnuna mill-Istat taħt l-Artikolu 107(1) TFUE iżda ma tipprovdix eċċezzjoni għar-regoli u l-prinċipji l-oħra tat-TFUE.
               
            
                  3.
               
               
                  It-tielet motiv ibbażat fuq applikazzjoni żbaljata tal-Artikolu 107(3)(b) TFUE u fuq żball manifest ta’ evalwazzjoni, min-naħa tal-Kummissjoni Ewropea, inkwantu din ikkonstatat li l-għajnuna tindirizza perturbazzjoni fl-ekonomija tal-Pajjiżi l-Baxxi u inkwantu kisret l-obbligu tagħha li tibbilanċja l-effetti benefiċi tal-għajnuna mal-effetti ħżiena fuq il-kundizzjonijiet ta’ kummerċ u ż-żamma ta’ kompetizzjoni mingħajr distorsjoni (jiġifieri t-“test tal-ibbilanċjar”) u li tiżgura li l-għajnuna tkun proporzjonata.
               
            
                  4.
               
               
                  Ir-raba’ motiv ibbażat fuq nuqqas ta’ tressiq ta’ proċedura ta’ investigazzjoni formali minkejja diffikultajiet serji u fuq ksur tad-drittijiet proċedurali tar-rikorrenti min-naħa tal-Kummissjoni Ewropea.
               
            
                  5.
               
               
                  Il-ħames motiv ibbażat fuq ksur tal-obbligu ta’ motivazzjoni tal-Kummissjoni Ewropea min-naħa tad-deċiżjoni.